Net stywer getrek om oortreders in tronke | Maroela Media
Die departement van korrektiewe dienste sê hy kon tydens die tydperk van algehele afsondering daarin slaag om die smokkel van items soos selfone na en van tronke hok te slaan. Dit is grotendeels omdat geen besoekers tydens die tydperk van algehele afsondering in tronke toegelaat word nie.
"Die besit en gebruik van selfone en ander toestelle deur gevangenes is 'n groot bekommernis en daar gaan vinnig op dié toestelle beslag gelê word sodat dit uit [korrektiewe] sentrums verwyder kan word," sê Singabakho Nxumalo, woordvoerder van die departement in 'n verklaring. "Die beperkte beweging in die tronk weens afsonderingsregulasies beteken dat tronkbewaarders geteikende soektogte kan onderneem."
Nxumalo het gesê die verwydering van dié items uit tronkselle regoor die land het opstande in sommige van die korrektiewe sentrums tot gevolg gehad. "Sommige van dié opstande het plaasgevind onder die voorwendsel dat gevangenes ontevrede is oor 'n gebrek aan voorsorgmaatreëls teen Covid-19," sê die departement.
Die departement sê hy ondersoek 'n voorval waartydens gevangenes matrasse in gevangenisse in Krugersdorp, Worcester en die Leeuwkop-gevangenis aan die brand gesteek het.
Maroela Media het ook Dinsdag berig oor oproerigheid by die Baviaanspoort- medium-korrektiewe sentrum (B-eenheid, sel 7), in Gauteng. Een gevangene het op sy rug gaan lê en geweier om in sy sel in te beweeg.
Volgens Nxulamo het dié aksies ook gevalle aan die lig gebring waar tronkbewaarders direk betrokke is by die smokkel van goedere na en van tronke. "Die departement sal nie huiwer om aksie te neem teen skelms in die departement wat met oortreders saamwerk om die sekuriteit van ons sentrums te ondermyn deur smokkelary moontlik te maak nie." Hy sê talle ondersoeke is op dreef teen beamptes wat by dié ongerymdhede geïmpliseer word. "Korrektiewe dienste het 'n plig om enige korrupte bedrywe heelhartig te beveg," het hy bygevoeg.
Arthur Fraser, nasionale kommissaris van korrektiewe dienste, sê interne dissiplinêre aksies sal ingestel word teen dié wat skuldig bevind word aan enige oortreding van departementele reëls en regulasies.
Intussen is nog een bewaarder in Oos-Londen positief getoets vir Covid-19. Tot dusver het 58 bewaarders en 57 gevangenes landwyd positief getoets vir die virus.
Sekere bewaarders sal altyd smokkel. Dagga, fone, mandrax en selfs vuurwapens en Okapi messe is al gedoen. NOU tydens lockdown kan DCS kastig ordentlik visenteer? Hoe belaglik is van die kommentare nie…